SZIGORUAN TITKOS!

Tárgy: Az ember tragédiájának ügye.

Jelentés.
Budapest, 1955. január 11.

Tájékoztatásul és elővigyázatosság szempontjából ajánlanám a Vezetőség figyelmébe a Nemzeti Színházban játszott Madách Imre költeményt, Az ember tragédiáját, hiszen ideológiája több szempontból is kifogásolható. Már a műben rögtön megjelenő bibliai teremtéstörténet is ellentmond elveinknek, hiszen a szovjet tudományok már annyira fejlettek, hogy bizonyították ennek hamisságát.

A keresztény hit kommunizmust aláásó elvei nem csak ekkor jelennek meg a drámában. A láthatatlan, de hallható szereplőként megjelenő Úristen, Péter apostol múltat idéző ideológiája és a római szín hedonista, túlzottan erotikus légköre semmiképpen sem férhet össze a kommunista erkölcsökkel.

A falanszter szín megjelenése egyértelműen a szocializmus és a kommunizmus torzított képének kigúnyolása, és ez a hétköznapi proletárok szeme előtt sem marad fedetlenül. A műben megjelenő klerikalizmus és ehhez fűződő klerikális reakció a sorok közé rejtett aljas imperialista törekvésekre utal, s elvakultan állítja, hogy az Úr teremtette, irányítja a világot.

Az ember tragédiája cáfolja, elveti azt a pozitív jövőképet, mely felé a kommunista ipar és tudomány mutat, tagadja a kommunizmus világbékére törekvését.

Básti Lajos színész a múlt rendszer híve, a Horthy fasizmus gondolkodását és a kulák kizsákmányoló ideológiáját hirdeti, színtársaival együtt mélyen csalódtunk bennük; valamint számunkra érthetetlen, hogy Major Tamás elvtárs szemében egy ilyen darab színrevitele hogyan tűnhetett elfogadhatónak.

Javasoljuk a színdarab programról való azonnali levételét, amíg Lukács György elvtárs irányítása mellett meg nem születik egy szocialista-realista művészeteknek megfelelő átírat például Aczél Tamás költő elvtársunk keze jegyében. Ennek az átiratnak a kommunizmus fontosságának hirdetése mellett ki kell gyomlálnia minden imperialista, és más kommunizmusellenes törekvést.

Nagy Lajos
Nemzeti Színházban dolgozó
rendszerhű elvtárs